b'\n_START_ARTICLE_\nAgalega\n_START_SECTION_\nInfrastrukt\xc5\xabra\n_START_PARAGRAPH_\n\xc5\xa0iaurin\xc4\x97je saloje yra du kaimai, Vin Sinkas ir La Fur\xc5\xa1\xc4\x97. Pietin\xc4\x97je saloje yra vienas kaimas \xe2\x80\x93 Ste Rita. Vin Sinkas yra sal\xc5\xb3 administracinis centras, jame sukaupta dauguma infrastrukt\xc5\xabros: administracija, ba\xc5\xbeny\xc4\x8dia, pradin\xc4\x97 mokykla. Abiejose salose taip pat yra po vien\xc4\x85 policijos nuovad\xc4\x85 ir vaistin\xc4\x99 su slauge ir pribuv\xc4\x97ja. Teismo funkcijas atlieka i\xc5\xa1 Mauricijaus atvykstantis teis\xc4\x97jas. Agalegoje taip pat yra Mauricijaus meteorologijos tarnybos meteorologijos ir bevielio ry\xc5\xa1io stotis. \xe2\x80\x9eMauritius Telecom\xe2\x80\x9c Agalegoje teikia palydovinio ry\xc5\xa1io paslaugas. \xc5\xa0iuo metu salos gauna elektr\xc4\x85 i\xc5\xa1 dyzelino generatori\xc5\xb3, ji yra tiekiama nustatytu paros laikotarpiu. OIDC rengia planus i\xc5\xa1naudoti Agalegoje atsinaujinan\xc4\x8diuosius energijos i\xc5\xa1teklius._NEWLINE_Vandentiekio ir kanalizacijos salose n\xc4\x97ra. Geriamas vanduo surenkamas i\xc5\xa1 lietaus. Kitais tikslais naudojamas vanduo i\xc5\xa1gaunamas i\xc5\xa1 \xc5\xa1ulini\xc5\xb3._NEWLINE_Sal\xc5\xb3 keli\xc5\xb3 tinkl\xc4\x85 sudaro koral\xc5\xb3 ir sm\xc4\x97lio keliai. \xc5\xa0iaurin\xc4\x97je saloje yra oro uostas (Agalega Island Airstrip). Agalegoje n\xc4\x97ra giliavandenio j\xc5\xabr\xc5\xb3 uosto, yra tik nedideli\xc5\xb3 laiv\xc5\xb3 prieplauka.\n_START_SECTION_\nEkonomika\n_START_PARAGRAPH_\nSaloje gaminama ir eksportuojama kopra ir kokos\xc5\xb3 aliejus. Taip pat pragyvenimui auginami naminiai pauk\xc5\xa1\xc4\x8diai, galvijai ir dar\xc5\xbeov\xc4\x97s._NEWLINE_Dar visai neseniai Agalegoje nebuvo naudojami pinigai. Sal\xc5\xb3 gyventojai apsipirkin\xc4\x97jo pasira\xc5\xa1ydami vyriausyb\xc4\x97s \xc4\x8dekius, pagal kuriuos pinigai buvo nuskai\xc4\x8diuojami nuo j\xc5\xb3 s\xc4\x85skait\xc5\xb3. \xc5\xa0iuo metu saloje naudojamos Mauricijaus rupijos.\n_START_SECTION_\nGeografija\n_START_PARAGRAPH_\n\xc5\xa0iaurin\xc4\x97 sala yra 12,5 km ilgio, 1,5 km plo\xc4\x8dio, jos plotas \xe2\x80\x93 14.3 km\xc2\xb2. Pietin\xc4\x97 sala yra 7 km ilgio ir 4,5 km plo\xc4\x8dio, plotas \xe2\x80\x93 9,7 km\xc2\xb2. Tarp sal\xc5\xb3 yra sekluma, tod\xc4\x97l laivu i\xc5\xa1 vienos salos \xc4\xaf kit\xc4\x85 galima persikelti tik esant potvyniui._NEWLINE_Auk\xc5\xa1\xc4\x8diausias Agalegos sal\xc5\xb3 ta\xc5\xa1kas \xe2\x80\x93 Kolin Demerezas (Colline D\xe2\x80\x99Emerez, \xc5\xa0iaurin\xc4\x97 sala)._NEWLINE_Salose klimatas kar\xc5\xa1tas ir dr\xc4\x97gnas. Vidutin\xc4\x97 metin\xc4\x97 temperat\xc5\xabra \xe2\x80\x93 26 \xc2\xbaC. \xc5\xbdemiausia temperat\xc5\xabra \xe2\x80\x93 22,5 \xc2\xbaC, auk\xc5\xa1\xc4\x8diausia \xe2\x80\x93 30,6 \xc2\xbaC. Kar\xc5\xa1\xc4\x8diausias m\xc4\x97nuo \xe2\x80\x93 balandis. \xc5\xa0velnios \xc5\xbeiemos laikotarpiu, nuo gegu\xc5\xbe\xc4\x97s iki spalio, regione vyraujantys anticiklonai lemia vidutinio stiprumo ryt\xc5\xb3, pietry\xc4\x8di\xc5\xb3 krypties v\xc4\x97jus, kurie su\xc5\xa1velnina Agalegos atogr\xc4\x85\xc5\xbe\xc5\xb3 klimat\xc4\x85.\n_START_SECTION_\nGamta\n_START_PARAGRAPH_\nAbiejose salose vyrauja mangrovi\xc5\xb3 pelk\xc4\x97s ir rie\xc5\xa1utini\xc5\xb3 kokospalmi\xc5\xb3 plantacijos. Agalegos sal\xc5\xb3 regionas pasi\xc5\xbeymi didele vandens gyv\xc5\xabn\xc5\xb3 \xc4\xafvairove, bet sausumos gyv\xc5\xabn\xc5\xb3 r\xc5\xab\xc5\xa1i\xc5\xb3 nedaug. Salose gausu ibi\xc5\xb3. Endeminis gyv\xc5\xabnas \xe2\x80\x93 Agalegos sal\xc5\xb3 dieninis gekonas (Phelsuma borbonica agalegae) \xe2\x80\x93 nuo 140 mm ilgio (patel\xc4\x97s) iki 170 mm (patinai).'